L'Eliana es disposa a celebrar la setmana de l'Orgull 2025
17 de juny de 2025

• L'acte central tindrà lloc el divendres 27 amb diverses activitats a la plaça del País Valencià.

L'Ajuntament de l'Eliana s'uneix de nou a les celebracions entorn del Dia Internacional de Lesbianes, Gais, Bisexuals, Transsexuals i Intersexuals, que es commemora el 28 de juny. Per a això comptarà, com és habitual, amb la col·laboració de l'associació local Marietes i amb una programació d'actes que començaran el divendres 20.

Eixe dia tindrà lloc l'acte d'inauguració, a les 18 hores en el Saló de Plens de l'Ajuntament, en el balcó del qual s'hissarà la bandera de l’arc de Sant Martí i es durà a terme el pregó, a càrrec de Pura Peris, i s'entregarà el premi Marieta d’Or. A partir d'ací començarà el ‘L'Eliana drag tour’, que recorrerà alguns llocs del municipi amb les actuacions de Liz Dust, Ovoxphobia, Rita Amores i Carta lo Blach.

La Biblioteca Municipal també farà la seua aportació a la programació celebrant una tertúlia literària juvenil contra la LGTBI-fòbia a les 18.30 h del dijous 26 en les seues dependències de la Casa de la Cultura Josep M.ª Àngel.

Ja el divendres 27 tindrà lloc l'acte central a les 19.30 h a la plaça del País Valencià, amb la lectura del manifest, seguida d'un Bingo Musical amb Ferrxn i Pam Demia. Per a tancar la jornada hi haurà un sopar de germanor i Comboi musical.

La programació també convida les elianeres i elianers que ho desitgen a participar en la manifestació de l'Orgull que tindrà lloc a les 18.00 hores del dissabte 28 a la ciutat de València.

L'àrea d'Igualtat col·labora durant tot l'any amb el servei ORIENTA de la Generalitat Valenciana, per a la millora de l'atenció a persones del col·lectiu LGTBIQ+ a l'Eliana. A més, la Biblioteca Municipal ha realitzat, un any més, una selecció de literatura d'aquesta temàtica.

L'edil de l'àrea, Marta Andrés, ha recordat que els drets del col·lectiu LGTBIQ+ són drets humans i que ara, més que mai, ‘cal continuar defensant-los per a no donar ni un pas arrere, malgrat aquells que volen que retrocedim’.